Oriana Fallaci

**Oriana Fallaci**, nada en Florencia o 29 de xuño de 1929 e finada na mesma cidade o 15 de setembro de 2006, foi unha escritora e xornalista italiana. Como periodista obtivo un gran prestixio internacional, en especial grazas ás súas entrevistas.

## Traxectoria 
A súa infancia transcorreu na Italia fascista de Mussolini. O seu pai era un activo antifascista, que sen dúbida influíu nas ideas dunha novísima Fallaci que, aínda adolescente, foi partisana durante a segunda guerra mundial, uníndose á resistencia armada contra a ocupación nazi na súa Toscana natal. Nada nunha familia sinxela, estudou Medicina na Universidade de Florencia a base de bolsas de estudo, pero nunca rematou a carreira, e pouco despois, iniciou unha extensa traxectoria como xornalista. Como correspondente de guerra seguiu tódolos conflitos do noso tempo, desde Vietnam a Oriente Medio, desde India-Paquistán a Latinoamérica, e logrou entrevistar a numerosos líderes e celebridades do século XX como Henry Kissinger, o Sha de Persia, o aiatolá Ruhollah Khomeini, Willy Brandt, Zulfikar Ali Bhutto, Walter Cronkite, Muammar al-Gaddafi, Federico Fellini, Sammy Davis Jr, Nguyễn Cao Kỳ, Yaser Arafat, Indira Gāndhi, Alexandros Panagoulis, Golda Meir, Haile Selassie, Mao Tse Tung, John e Robert F. Kennedy, e Sean Connery.

Sempre desde posicións liberais e laicas, o seu estilo literario é apaixonado, controvertido e polemista. Tocou todo tipo de xéneros, desde a opinión, ás reportaxes ou a entrevista. Os seus libros véndense por millóns e foron traducidos en máis de trinta países. Recibiu numerosos galardóns e recoñecementos, entre os que destaca o doutoramento do Columbia College de Chicago. Retirada a principios dos anos noventa a causa dunha grave enfermidade, decidiu volver a escribir tralo 11 de setembro de 2001, do que foi testemuña inmediata como cidadá de Nova York. Desde que rompeu o seu silencio con *A rabia e o orgullo*, dedicou as súas obras «a defender a civilización occidental, non fronte á musulmá, senón fronte ó fundamentalismo islámico». En opinión da escritora, existe un alarmante proceso de islamización de Occidente, ó que denomina Eurabia, proceso que, desde o seu punto de vista, contou coa complicidade da esquerda europea. Esas polémicas teses trouxéronlle problemas (incluídos procesos xudiciais por «difamación contra o Islam») e campañas na súa contra, aínda que conta tamén con numerosos defensores.

miniatura|150px|Tumba de Oriana Fallaci no cemiterio *Evangelico Agli Allori*.

Os derradeiros anos da súa vida viviu en Nova York, onde mantivo unha longa loita contra un cancro de mama ó que elevou a categoría literaria e ó que denominaba "O Outro" nas súas últimas obras. Ante o agravamento da enfermidade regresou a Italia, onde finou nun hospital da súa Florencia natal o 15 de setembro de 2006.

## Obra 
* *I sette peccati di Hollywood* (*Sete pecados capitais de Hollywood*, 1956)
* *Il sesso inutile, viaggio intorno alla donna* (O sexo inútil, 1961)
* *Penelope alla guerra* (*Penélope na guerra*, 1962)
* *Niente e così sia* (1969) 
* *Intervista con la storia* (*Entrevistas coa historia*, 1974)
* *Lettera a un bambino mai nato* (*Carta a un neno que nunca naceu*, 1975). Nela aborda a non maternidade.
* *Un uomo* (*Un home*, 1979).
* *Insciallah* (1990)
* ''La rabbia e l'orgoglio* (*A rabia e o orgullo*, 2001).
* *La forza della ragione* (*A forza da razón*, 2004). Apunta a tese de Eurabia e acusa a esquerda europea de ser "antioccidental". É unha secuela de *A rabia e o orgullo*.
* *Oriana Fallaci intervista sè stessa - L'Apocalisse* (*Oriana Fallaci entrevístase a si mesma - A Apocalipse*, 2005). Houbo unha primeira edición en 2004, que non incluía o longo epílogo «A Apocalipse», co título *Oriana Fallaci intervista Oriana Fallaci*.
## Notas 
## Véxase tamén 
### Bibliografía 
* *La entrevista periodística*, de Jorge Halperín. Ediciones PAIDOS (1995) ISBN 950-12-2701-4 

### Ligazóns externas 
* Extracto de *Libertad Digital'' da entrevista concedida por Oriana Fallaci a The Wall Street Journal 
* Biografía por Tematika 
* Tradución de La rabia y el orgullo